## Zakon o izmjenama i dopunama Zakona o zapošljavanju

### NN 76/1994 (21.10.1994.), Zakon o izmjenama i dopunama Zakona o zapošljavanju

# ZASTUPNIČKI DOM SABORA REPUBLIKE HRVATSKE

Na osnovi članka 89. Ustava Republike Hrvatske donosim

## ODLUKU

### O PROGLAŠENJU ZAKONA O IZMJENAMA I DOPUNAMA ZAKONA O ZAPOŠLJAVANJU

Proglašavam Zakon o izmjenama i dopunama Zakona o zapošljavanju, kojeg
je donio Zastupnički dom Sabora Republike Hrvatske na sjednici održanoj
dana 11. listopada 1994. godine.

Broj : PA4-96/1-94

Zagreb, 18. listopada 1994.

Predsjednik Republike Hrvatske

**dr. Franjo Tuđman, v. r.**

---

## ZAKON

### O IZMJENAMA I DOPUNAMA ZAKONA O ZAPOŠLJAVANJU

Članak 1.

U Zakonu o zapošljavanju ("Narodne novine", br: 55/90 - pročišćeni
tekst, 19/91., 26/93 i 117/93.), u članku 2. stavak 2. mijenja se i glasi:
"Iznimno, poslove posredovanja pri zapošljavanju, pod uvjetom da pribave
odobrenje od Ministarstva rada i socijalne skrbi, mogu obavljati: 1. pravne
osobe koje organizirano i trajno studentima i učenicima srednjih škola
pružaju usluge smještaja i prehrane, u zapošljavanju učenika i studenata
na privremenim i povremenim poslovima, i 2. fizičke osobe u zapošljavanju
osoba koje sudjeluju u koncertnim, artističkim, scenskim, filmskim, kazališnim
i glazbenim predstavama, te športskim priredbama."

Stavak 3. mijenja se i glasi: "Ministar rada i socijalne skrbi
svojim propisom utvrđuje opseg, uvjete i način obavljanja poslova iz stavka
2. ovoga članka " Iza stavka 3. dodaju se stavci 4. i 5. koji glase

"Nadzor nad radom pravnih i fizičkih osoba iz stavka 2. ovoga članka
provodi inspekcija rada. Inspekcija rada zabranit će obavljanje poslova
posredovanja pri zapošljavanju osobama koje posredovanje pri zapošljavanju
obavljaju protivno odredbama ovoga Zakona."

Članak 2.

U članku 24. dodaju se točke 12. do 19. koje glase, "12. postane
većinski vlasnik ili suvlasnik poduzeća ili radnje, 13. postane većinski
vlasnik ili suvlasnik poljoprivrednoga gospodarstva ili postane član poljoprivrednog
domaćinstva kojeg je mjesečni katastarski prihod po članu obitelji veći
od najnižeg iznosa novčane naknade prema propisima o zapošljavanju, 14.
bude zatečena na radu bez zasnovanoga radnog odnosa, 15. odbije zaposliti
na radno mjesto koje odgovara stručnoj spremi, odnosno dva stupnja nižoj
stručnoj spremi ukoliko je neposredno prije nastupa nezaposlenosti svojom
suglasnošću radila na takvom radnom mjestu, ako su ta radna mjesta udaljena
najviše 50 km od mjesta stanovanja, 16. dva puta uzastopce iz neopravdanih
razloga odbije zaposliti na sezonskim poslovima, udaljenim najviše 50 km
od mjesta stanovanja, 17. dva puta uzastopce iz neopravdanih razloga ne
prijavi na oglas, odnosno natječaj na koje je uputi područna služba, 18.
odbije uključiti se ili svojom krivnjom prekine stručno osposobljavanje,
prekvalifikaciju ili dokvalifikaciju koju organizira područna služba, 19.
dva puta uzastopce iz neopravdanih razloga odbije obavljati društveno korisne
poslove iz članka 35b. ovoga Zakona, na koje je uputi Zavod.".

Članak 3.

Iza članka 24. dodaje se članak 24a. koji glasi: "24a. Osoba o
kojoj je područna služba prestala voditi evidenciju po osnovi članka 24.
točke 14. do 19. ovoga Zakona, može se ponovno prijaviti radi traženja
zaposlenja po proteku roka od 12 mjeseci."

Članak 4.

Propis iz članka 2. stavka 3. Zakona o zapošljavanju donijet će ministar
rada i socijalne skrbi u roku 30 dana od dana stupanja na snagu ovoga Zakona.
Pravne i fizičke osobe koje su registrirane za obavljanje djelatnosti posredovanja
pri zapošljavanju dužne su uskladiti obavljanje djelatnosti prema odredbama
ovoga Zakona, u roku 30 dana od dana donošenja propisa iz stavka 1. ovoga
članka. Ukoliko pravne i fizičke osobe iz stavka 2. ovoga članka ne usklade
djelatnost prema odredbama ovoga Zakona u utvrđenome roku, istjekom toga
roka izvršit će se po službenoj dužnosti brisanje iz registra nadležnoga
tijela.

Članak 5.

Do donošenja propisa iz članka 4. stavka 1. ovoga Zakona primjenjivat
će se Pravilnik o opsegu, uvjetima i načinu obavljanja poslova posredovanja
pri zapošljavanju kada te poslove obavlja pravni subjekt izvan Zavoda za
zapošljavanje ("Narodne novine", br 34/92.).

Članak 6.

Ovaj Zakon stupa na snagu osmoga dana od dana objave u "Narodnim
novinama".

Klasa : 100-01/94-01/03

Zagreb, 11. listopada 1994.

ZASTUPNIČKI DOM SABORA REPUBLIKE HRVATSKE

Predsjednik Zastupničkog doma Sabora

**dr. Nedjeljko Mihanović, v. r.**

Zakon, NN 76/1994-1301